SKRIFTLIG FORESPØRGSEL E-2366/01

af Glyn Ford (PSE) til Rådet

(28. august 2001)

Om: Vandregninger til lavindkomstgrupper

I henhold til den britiske vandforsyningslov fra 1991 fastsatte vandværkerne vandpriserne ud fra den offentlige ejendomsvurdering for hver enkelt ejendom.

I en nylig sag fra landets sydvestlige del blev en borger fra min valgkreds ved navn Ken Cole, der har en lav indkomst, afkrævet en høj pris for sit vandforbrug, fordi den ejendom, som han boede i på daværende tidspunkt, havde en høj offentlig ejendomsvurdering.

Selv om Ken Cole har en lav indkomst og er ude af stand til at betale denne regning, har vandværket retsforfulgt ham for at få sine penge.

Den britiske vandforsyningslov fra 1999 har ændret situationen, således at vandværkerne nu i højere grad kan afpasse regningerne efter kundernes reelle vandforbrug. Denne lovgivning er imidlertid ikke vedtaget med tilbagevirkende kraft. Med andre ord er det en anerkendt sag, at Ken Cole har været udsat for en uretfærdig behandling, men desværre ændrer det ikke på det faktum, at han stadig står med en regning på 700 GBP, som han ifølge de engelske domstole er retligt forpligtet til at betale.

Vil Rådet overveje at gribe ind i nationale forhold for at hjælpe lavindkomstgrupper, der straffes på denne måde?

Svar

(6. december 2001)

Rådet beklager at måtte meddele det ærede medlem af Europa-Parlamentet, at det ikke ligger inden for Rådets beføjelser at gribe direkte ind i interne forhold, som f.eks. vandpriser eller for den sags skyld lokal beskatning.

Rådet vil imidlertid gerne minde om, at det for tiden gør en betydelig indsats for at bekæmpe fattigdom og social udstødelse.

Rådets arbejde forberedes og samordnes først og fremmest i Udvalget for Social Beskyttelse, som Rådet nedsatte i juni 2000, og som virker inden for rammerne af den nye åbne koordinationsmetode som defineret af Det Europæiske Råd i Lissabon i marts 2000. Det Europæiske Råd har på efterfølgende møder yderligere approprieret disse aktiviteter.

Der arbejdes ihærdigt på dette område, og arbejdet omfatter en lang række spørgsmål, da fattigdom og social udstødelse har mange dimensioner. For tiden forbereder udvalget sammen med Kommissionen en fælles rapport fra Kommissionen og Rådet, der bygger på de nationale handlingsplaner for social inddragelse. Det arbejder også på at fastlægge en række indikatorer med henblik på at forstærke det fremtidige samarbejde og den fremtidige udvikling. Resultatet af disse to aktiviteter vil blive forelagt Det Europæiske Råd på mødet i Laeken i december 2001.

Endvidere er Rådet og Europa-Parlamentet netop nået til enighed om et udkast til afgørelse om oprettelse af et femårigt EF-handlingsprogram (2002-2006) til fremme af medlemsstaternes samarbejde om bekæmpelse af social udstødelse med et budget på 75 mio. EUR. Programmets mål er at forbedre indsigten i fænomenerne social udstødelse og fattigdom, at tilrettelægge udveksling af erfaringer om de førte politikker og i højere grad at lære af hinandens erfaringer samt at opbygge aktørernes evne til effektivt at tage fat på social udstødelse og fattigdom.

Det skal understreges, at programmet til bekæmpelse af social udstødelse supplerer aktioner til bekæmpelse af fattigdom, der finansieres af Den Europæiske Socialfond og via Equal-initiativet.